Title: (Návrh)
Author: Pavol Ňuňuk
Last saved by: agenda0
Company: ÚNMS SR

Nariadenie vlády
Slovenskej republiky
z 5. júna 2002,
ktorým sa mení a dopĺňa nariadenie vlády Slovenskej republiky č. 117/2001 Z. z., ktorým sa ustanovujú podrobnosti o technických požiadavkách a postupoch posudzovania zhody zariadení a ochranných systémov určených na použitie v prostredí s nebezpečenstvom výbuchu
Vláda Slovenskej republiky podľa § 9 ods. 3 a § 12 ods. 8 zákona č. 264/1999 Z. z. o technických požiadavkách na výrobky a o posudzovaní zhody a o zmene a doplnení niektorých zákonov v znení zákona č. 436/2001 Z. z. (ďalej len „zákon“) a podľa § 2 ods. 1 písm. h) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky nariaďuje:
Čl. I
Nariadenie vlády Slovenskej republiky č. 117/2001 Z. z., ktorým sa ustanovujú podrobnosti o technických požiadavkách a postupoch posudzovania zhody zariadení a ochranných systémov určených na použitie v prostredí s nebezpečenstvom výbuchu sa mení a dopĺňa takto:
1.	V § 1 sa vkladá nový odsek 1, ktorý znie: „(1) Týmto nariadením sa transponuje do právneho poriadku Slovenskej republiky smernica Európskych spoločenstiev uvedená v prílohe č. 11.“.
Doterajšie odseky 1 až 3 sa označujú ako odseky 2 až 4.
2.	V § 1 ods. 2 sa slová „odseku 1“ nahrádzajú slovami „odseku 2“.
3.	V § 1 ods. 3 sa slová „odseku 1“ nahrádzajú slovami „odseku 2“.
4.	V § 3 sa za odsek 4 vkladá nový odsek 5, ktorý znie: „(5) Výrobca alebo jeho splnomocnenec zabezpečí preklad tej časti dokumentácie do štátneho jazyka, ktorú na základe odôvodnenej žiadosti požaduje orgán dohľadu podľa § 13 ods. 3 zákona. Orgán dohľadu musí v žiadosti rešpektovať požiadavku primeranosti rozsahu požadovanej dokumentácie vo vzťahu k riziku, ktoré určený výrobok predstavuje.“.
5.	V § 4 ods. 1 sa v úvodnej vete vypúšťajú slová „s požiadavkami technických predpisov“.
6.	V § 4 ods. 1 písm. b) sa za slovo „pri“ vkladá slovo „elektrických“.
7.	§ 4 sa dopĺňa odsekom 6, ktorý znie:
„(6) S účinnosťou medzinárodnej zmluvy, ktorou je Slovenská republika viazaná sa na zariadenia, ochranné systémy a prístroje, ktoré spĺňajú požiadavky tohto nariadenia neumiestňuje slovenská značka zhody podľa § 17 ods. 3 zákona.“.
8.	Za § 5 sa vkladá § 5a, ktorý znie:
„§ 5a
Na výrobky, ak tak ustanovuje medzinárodná zmluva, ktorou je Slovenská republika viazaná, sa pod pojmom vyhlásenie o zhode rozumie ES vyhlásenie o zhode, pod pojmom skúška typu ES skúška typu, pod pojmom overovanie zhody ES overovanie zhody, pod pojmom inšpekcia zavedeného systému kvality ES inšpekcia zavedeného systému kvality. Na tieto výrobky sa umiestňuje označenie CE podľa § 21 zákona.“.
9.	V § 6 ods. 1 v poslednej vete sa za slovo „pripraví“ vkladajú slová „v štátnom jazyku alebo v jednom z úradných jazykov členských štátov Európskych spoločenstiev alebo“.
10.	§ 7 sa dopĺňa odsekom 3, ktorý znie:
„(3) Do 30. júna 2003 je možné na trh uvádzať aj tie zariadenia, ochranné systémy a prístroje podľa § 1, ktoré nespĺňajú požiadavky tohto nariadenia za predpokladu, že spĺňajú všetky požiadavky ustanovené pre ich uvádzanie na trh v členských štátoch Európskych spoločenstiev.“.
11.	V prílohe č. 1 nadpis znie: „Kritéria určujúce klasifikáciu skupín zariadení do kategórií“.
12.	V prílohe č. 2 v bode 1.0.6 písm. b) v prvej a druhej vete sa na konci vypúšťa bodka a pripájajú sa tieto slová: „alebo v jednom z úradných jazykov členských štátov Európskych spoločenstiev.“.
13.	V prílohe č. 4 v bode 1 sa vypúšťa veta „Ako výrobca môže konať aj dovozca, ak ho výrobca písomne splnomocní.“.
14.	V prílohe č. 4 v bode 4.2 sa v úvodnej vete za slová „autorizovanej osobe“ vkladajú slová „za účelom inšpekcie“.
15.	V prílohe č. 7 v bode 3.4 sa vypúšťa veta „Ako výrobca môže konať aj dovozca, ak ho výrobca písomne splnomocní.“.
16.	Za prílohu č. 10 sa dopĺňa príloha č. 11, ktorá vrátane názvu znie:
„Príloha č. 11
k nariadeniu vlády č. 117/2001 Z. z.
Zoznam transponovaných smerníc
Týmto nariadením sa úplne transponuje nasledovná smernica:
1.	Smernica Európskeho parlamentu a rady č. 94/09/ES z 23. marca 1994 o aproximácii zákonov členských štátov týkajúcich sa zariadení a ochranných systémov určených na použitie v prostredí s nebezpečenstvom výbuchu.
2.	Revidovaný preklad smernice sa nachádza v databáze prekladov Centrálnej prekladateľskej jednotke sekcie Inštitút pre aproximáciu práva Úradu vlády Slovenskej republiky.“.
Čl. II
Toto nariadenie nadobúda účinnosť 1. júla 2002 okrem bodu 9, ktorý nadobudne účinnosť dňom podpísania Protokolu o európskej dohode o posudzovaní zhody a akceptácii priemyselných výrobkov.
Mikuláš Dzurinda v. r.
predseda vlády